b'\n_START_ARTICLE_\nKaodai\n_START_PARAGRAPH_\nKaodai (viet. Cao \xc4\x90\xc3\xa0i)\xc2\xa0\xe2\x80\x93 monoteistin\xc4\x97, sinkretin\xc4\x97 religija, kilusi i\xc5\xa1 Vietnamo. Pilnas pavadinimas yra \xc4\x90\xe1\xba\xa1i \xc4\x90\xe1\xba\xa1o Tam K\xe1\xbb\xb3 Ph\xe1\xbb\x95 \xc4\x90\xe1\xbb\x99, rei\xc5\xa1kiantis \xe2\x80\x9eDid\xc5\xbeioji tre\xc4\x8diojo aprei\xc5\xa1kimo ir i\xc5\xa1gelb\xc4\x97jimo religija\xe2\x80\x9c, o santrumpa Cao \xc4\x90\xc3\xa0i rei\xc5\xa1kia \xe2\x80\x9edidysis pakyl\xc4\x97jimas\xe2\x80\x9c._NEWLINE_Kaodai i\xc5\xa1pa\xc5\xbein\xc4\x97jai tiki Dievu (Cao \xc4\x90\xc3\xa0i Ti\xc3\xaan \xc3\x94ng \xc4\x90\xe1\xba\xa1i B\xe1\xbb\x93 T\xc3\xa1t Ma-ha-t\xc3\xa1t\xc2\xa0\xe2\x80\x93 Kaodai, senasis i\xc5\xa1min\xc4\x8dius ir didysis Bodhisatva Mahasatva) ir tuo, jog jis yra religijos, ritual\xc5\xb3, simboli\xc5\xb3 k\xc5\xabr\xc4\x97jas.\n_START_SECTION_\nKosmologija\n_START_PARAGRAPH_\nPasak Kaodai suk\xc5\xabrimo mito, iki susikuriant Dievui, viskas buvo beformis, nekintantis Dao. Po did\xc5\xbeiojo sprogimo atsirado Dievas. Jis suk\xc5\xabr\xc4\x97 Jin ir Jang. Dievas u\xc5\xbevald\xc4\x97 Jang ir i\xc5\xa1 sav\xc4\x99s suk\xc5\xabr\xc4\x97 deiv\xc4\x99, kuri valdyt\xc5\xb3 Jin. Tokiu b\xc5\xabdu visata materializavosi. \xc5\xa0i Deiv\xc4\x97 yra laikoma daugelio Visatos dalyk\xc5\xb3 motina ir garbinama lygiai kaip ir Dievas T\xc4\x97vas. Ji taip pat laikoma Motina Buda ir kaip visos budos yra Jang (t. y. vyri\xc5\xa1ka), bet valdo Jin (neb\xc5\xabdama jos dalimi). Dievo simbolis yra Apvaizdos akis. Kaodai i\xc5\xa1pa\xc5\xbein\xc4\x97jai tiki, kad yra 36 rojaus lygmenys ir 72 planetos, kur yra protinga gyvyb\xc4\x97. Pirmasis lygmuo yra ar\xc4\x8diausiai rojaus, o 72\xc2\xa0\xe2\x80\x93 ar\xc4\x8diausiai pragaro. Pagal \xc5\xa1i\xc4\x85 sistem\xc4\x85 \xc5\xbdem\xc4\x97 yra 68 lygmenyje, ta\xc4\x8diau tarp lygmen\xc5\xb3 tokie skirtumai, kad net nelaimingiausias 67 lygio planetos gyventojas nesikeist\xc5\xb3 su 68 lygio planetos karaliumi.\n_START_SECTION_\nIstorija\n_START_PARAGRAPH_\nReligija susik\xc5\xabr\xc4\x97 1926\xc2\xa0m. Taininio mieste, Piet\xc5\xb3 Vietname. Jos vienu i\xc5\xa1 \xc4\xafk\xc5\xabr\xc4\x97j\xc5\xb3 ir pirmuoju popie\xc5\xbeiumi laikomas Le Van \xc4\x8cungas (L\xc3\xaa V\xc4\x83n Trung). Dabar Kaodai tik\xc4\x97jim\xc4\x85 i\xc5\xa1pa\xc5\xbe\xc4\xafsta keli milijonai \xc5\xbemoni\xc5\xb3, i\xc5\xa1 kuri\xc5\xb3 did\xc5\xbeioji dauguma gyvena Vietname.'